A blue and white logo

Description automatically generated

2025 m. spalio 23 d.

**Agnė Kuzmickaitė prieš didįjį pristatymą atskleidžia: ant podiumo svarbus vaidmuo teks trikotažui**

Jau šį šeštadienį Lietuvos mados mylėtojai rinksis į kasmet laukiamą Agnės Kuzmickaitės autorinės kolekcijos pristatymą. Šįkart ant podiumo sužibės ne tik naujausia dizainerės kūryba – kartu bus parodyti ir modeliai iš jau ketvirtos bendros kolekcijos su ilgamečiu trikotažo gamintoju „Utenos trikotažas“. Šioje programos dalyje organiškai susijungs sportinės estetikos, komforto ir moteriškos elegancijos akcentai.

**Gyvenimo būdas kaip kūrybinė energija**

„Aktyvus gyvenimo būdas skatina ne tik sveiką gyvenseną, įvairių formų fizinį aktyvumą, bet prisideda ir prie mados krypčių formavimo. Kolekcija, kurią sukūrėme kartu su „Utenos trikotažu“ – apie aktyvų, pilnavertį gyvenimą ir buvimą savimi. Norėjau, kad drabužiai atspindėtų šias idėjas ir kartu būtų elegantiški bei moteriški – tokie, kuriuos galima dėvėti tiek kasdien, tiek ypatingomis progomis. Kaip tai įgyvendinti efektingai, pademonstruosime ant podiumo“, – intriguoja Agnė Kuzmickaitė.

**Veliūrinės naujienos ir sugrįžę mėgstamiausi modeliai**

Šio sezono kolekcijoje vyrauja išpuoselėti kirpimai, minimalistiniai siluetai, subtilūs aktyvaus laisvalaikio akcentai. Viskas pagaminta iš švelnių, kūnui malonių medžiagų, kurios leidžia jaustis laisvai ir patogiai. Kolekcijos naujiena – veliūriniai kostiumai, išsiskiriantys švelniu blizgesiu ir subtilia prabanga. Kartu su naujienomis grįžta šiek tiek atnaujinti pirkėjų pamėgti susagstomi džemperiai.

„Matome, ką žmonės vertina, todėl visada ieškome balanso tarp jau atpažįstamų modelių ir naujienų. Norisi ne tik atliepti poreikius, bet ir nustebinti, paskatinti pirkėją peržiūrėti savo stilių ir atrasti naujus savo įvaizdžio atspalvius“, – sako Renata Varaneckienė, UTENOS prekių ženklo vystymo vadovė.

Kolekcijoje atskiro paminėjimo verta gausi miego kolekcija: naktiniai su nėriniais, pižamos ilgomis ar trumpomis rankovėmis, komplektai su šortais. Apatinių kategoriją papildė išgrynintos konstrukcijos modernus derinys, organiškai derantis su visais kolekcijos drabužiais.

**Dizainerės žvilgsnis – nuo pirmųjų eskizų iki fotosesijos**

„Bendradarbiavimas su Agne Kuzmickaite mums padeda drąsiau kalbėti šiuolaikinės mados kalba, kas yra ypač svarbu norint sukurti drabužius, atliepiančius gyvenimo būdo ir tendencijų aktualijas. Esame labai dėkingi Agnei už jos patarimus ir pamokas. Tuo pačiu, džiaugiamės galėdami įgyvendinti jos sumanymus, kuriems dizainerė ne visuomet ryžtasi kurdama savo autorines kolekcijas. Per ne vienerius bendro darbo metus neblogai apsišlifavome“, – dalinasi Renata Vareneckienė.

Ji priduria, kad Agnė visada aiškiai žino, kokio rezultato nori. Nuo pirmo eskizo iki paskutinės detalės ji ne tik kuria, bet ir dalyvauja tolimesniuose modelių vystymo etapuose, kartu renka medžiagas. „Galutinis rezultatas visada priklauso ne nuo idėjos, o nuo smulkių detalių, kurioms Agnė skiria labai daug asmeninio dėmesio – nekantraujame visa tai pamatyti ant podiumo“, – sako Renata Varaneckienė.

**Kontaktai žiniasklaidai**

Eglė Rakauskaitė

[egle.rakauskaite@ut.lt](mailto:egle.rakauskaite@ut.lt)

M.: +37061966107